S’aprova per unanimitat la delegació de competències al Ple Municipal
Sin fecha

Carcaixent

Ahir es va celebrar el ple ordinari corresponent al mes d’octubre, la primera sessió plenària en la història de Carcaixent a emetre’s en directe per streaming. Igual que es va fer en l'anterior ple, l'alcalde, Paco Salom, va demanar que es guardara un minut de silenci per a condemnar els assassinats de dones en mans de la violència masclista durant el mes d'octubre. Un dels principals punts del dia a aprovar era la devolució al Ple de competències delegades a la Junta de Govern a proposta de tots els grups municipals, a excepció de Compromís, i que va ser aprovada per unanimitat de tots els membres. La delegació de competències a la Junta de Govern va ser aprovada en l’anterior legislatura, com s’exposa a la moció presentada, “per raons d’eficàcia i major celeritat en la resolució de determinats assumptes d’interés públic”. D’esta manera, “per dotar de majors quotes de transparència i informació a l’actual gestió del govern”, Partit Popular, PSPV, Units per València, Reiniciem i Gent de Carcaixent van demanar transferir competències atribuïdes actualment a la Junta de Govern com ara l’aprovació de reglaments d’ajudes, subvencions i la defensa jurídica dels interessos municipals, al Ple municipal. A més més, van presentar una esmena d’addició en què “instaven la Junta de Govern municipal a modificar la periodicitat de les sessions de la Junta a dos mensuals", la qual també es va aprovar per unanimitat.

Desirée Palma, portaveu del grup municipal Compromís, va explicar que l’actual Equip de Govern no anava a oposar-se a retornar al Ple les competències, ja que la defensa de la democràcia i la transparència són els eixos principals de l’acció de govern, "trobem positiu que tots els grups puguen participar de les qüestions que afecten el poble en la mesura de les possibilitats que vullguen i puguen”. També, va voler matisar que la proposta de limitar les juntes de govern a dos mensuals podria suposar un alentiment en la gestió municipal, tot i que es podrien convocar plens extraordinaris amb el seu cost corresponent. Per altra banda, ha recordat durant la seua intervenció que el nou Equip de Govern ha apostat des del principi per implicar al màxim la resta de grups polítics en el govern municipal. Així ho evidencia, segons va explicar, el fet de convidar-los a assistir a les juntes de govern -cosa que no passava amb l’anterior Equip de Govern-, fer-los partícips de decisions importants com són consensuar les actuacions de la subvenció de la Diputació de València o estar presents en les meses de personal.

El segon punt del dia a aprovar era una moció proposada pel  grup municipal Units per València, en la qual se sol·licitava la constitució d’una comissió especial de “queixes, reclamacions i suggeriments dels ciutadans” i l’acceleració de la creació de la Carta de Participació Ciutadana. Natxo Escandell, regidor de Transparència i Participació Ciutadana, va matisar que, a pesar de recolzar la moció, no estaven d’acord en les formes de procedir ni en certs punts, els quals finalment foren consensuats. A més, va explicar que s'està treballant en la Carta de Participació Ciutadana des del mes de juliol i que s'animava tota la corporació municipal a participar-hi. La moció va ser aprovada per unanimitat i tots els grups van manifestar la seua voluntat de treballar activament en la redacció del reglament.

També se sotmeteren a votació, com a part de l’orde del dia,  l’aprovació del conveni d’execució de sentència i compliment de conveni urbanístic amb la família “Vidal Ribes”, que es va ratificar per majoria amb l’abstenció del grup Gent de Carcaixent; i la pròrroga del Pla municipal de prevenció comunitària de les drogodependències i altres conductes addictives, aprovada per unanimitat. Per altra banda, dins dels punts no inclosos en l’orde del dia, es va donar compte de la liquidació dels pressupostos de 2013 i es van aprovar per unanimitat una moció per a recolzar la marxa estatal contra la violència de gènere del 7 de novembre i la sol·licitud d'ampliació de devolució de participació de tributs de l'estat  corresponent a l’any 2013. El grup municipal del Partit Popular va presentar una moció per a no traslladar el Jutjat Penal núm. 15 d'Alzira a València,  i tots els grups van decidir presentar-la com a institucional.

Podeu tornar a vore el ple al vídeo adjunt: